tttarun/llama2_hindi huggingface dataset:
यद्यपि 17वीं-18वीं सदी में इंग्लैंड में हो रहे सामाजिक, आर्थिक एवं तकनीकी रूपांतरणों ने भावी औद्योगिक क्रांति का आधार तैयार कर दिया था, फिर भी इसमें प्राणवायु का संचार भारत द्वारा ही किया गया। टिप्पणी कीजिये।
उत्तर :
उत्तर की रूपरेखा
प्रभावी भूमिका में औद्योगिक क्रांति की परिभाषा लिखें।
तार्किक एवं संतुलित विषय-वस्तु में औद्योगिक क्रांति के कारणों को बताते हुए इसमें भारत की भूमिका को स्पष्ट करें ।
प्रश्नानुसार संक्षिप्त और सारगर्भित निष्कर्ष लिखें।
18वीं और 19वीं शताब्दी में ब्रिटेन में मशीनों के प्रयोग द्वारा जो त्वरित विकास दर्ज किया गया, उसे औद्योगिक क्रांति के नाम से जानते हैं। इसकी विशिष्टता थी वाष्प शक्ति का प्रयोग, कारखानों की वृद्धि और विनिर्मित सामानों का बड़े पैमाने पर उत्पादन। ब्रिटेन में औद्योगिक क्रांति के निम्नलिखित कारण थेः
राजनीतिक कारण
♦ स्थिर, लचीली एवं सहायक संसदीय सरकार की उपस्थिति।
♦ महादेशीय समस्याओं से अलग रहना।
♦ मध्यम वर्ग का प्रतिनिधित्व।
आर्थिक कारण
♦ औद्योगिक क्रांति के पूर्व कृषि क्रांति होने से समाज में संपन्नता की स्थिति।
♦ ऋण प्रदान करने के लिये वाणिज्यिक संस्थानों की उपस्थिति।
♦ इंग्लैंड के व्यापार में बाधाओं की अनुपस्थिति।
सामाजिक कारण
♦ तेज़ी से बढ़ती शहरी आबादी।
♦ भौतिकतावाद में बढ़ता विश्वास।
♦ वैज्ञानिक सोच की बढ़ती प्रवृत्ति।
प्रौद्योगिकी 
♦ स्टील निर्माण में स्मेल्टिंग तकनीक का विकास जिस कारण से स्टील की गुणवत्ता में वृद्धि हुई तथा ईंधन की खपत में कमी आई।
♦ स्पिनिंग जेनी/स्पिनिंग म्यूल इत्यादि के आविष्कार से वस्त्रोद्योग में क्रांति आई।
♦ स्टीम ईंजन के आविष्कार से कार्यक्षमता में वृद्धि एवं रेलवे ईंजन के आविष्कार से माल ढुलाई में तेज़ी आई।
भौगोलिक कारण
♦ अधिक कार्य घंटों के लिये अनुकूल मौसम।
♦ उद्योगों के लिये कच्चे माल की स्थानीय उपलब्धता।
♦ सूती वस्त्रोद्योग के लिये उपयुक्त जलवायविक दशाएँ।
परंतु इन कारणों ने केवल औद्योगिक क्रांति की आधारशिला रखी। औद्योगिक विकास हेतु कच्चे माल की सतत् आपूर्ति तथा विनिर्मित उत्पाद के विक्रय के लिये बाज़ार की आवश्यकता होती है। ब्रिटेन की इन दोनों आवश्यकताओं की पूर्ति औपनिवेशिक भारत ने की। साथ ही, 1757 के उपरांत भारत से बड़े पैमाने पर धन का निष्कासन हुआ जिसने इंग्लैंड में औद्योगिक क्रांति हेतु आवश्यक पूंजी की उपलब्धता को सुनिश्चित किया।
भारत प्राकृतिक संसाधनों से सदैव संपन्न रहा है, अतः भारत के खनिजों का दोहन शुरू हुआ, वाणिज्यिक कृषि को बढ़ावा दिया गया तथा कपास, गन्ना एवं चाय की खेती को प्रोत्साहित किया गया। ब्रिटेन ने पहले अपने सस्ते उत्पादों द्वारा बाज़ार से भारतीय उत्पादों को प्रतिस्पर्द्धा से बाहर कर दिया तथा बाज़ार पर एकाधिकार कायम कर लिया। भारत में खनिज संसाधनों के दोहन के लिये सस्ते मज़दूर भी उपलब्ध थे तथा भारतीय मजदूरों का प्रयोग इंग्लैंड के अन्य उपनिवेशों में भी खदानों तथा बागवानी फसलों की कृषि जैसे कार्यों के लिये किया गया। सस्ते कच्चे माल की आपूर्ति तथा वृहत् बाज़ार की उपलब्धता के कारण इंग्लैंड में पूंजी निर्माण में तेज़ी आई तथा उद्योगों में निवेश के कारण औद्योगीकरण में और तीव्रता आई।
अतः भारत ने आपूर्तिकर्त्ता एवं उपभोक्ता दोनों भूमिकाओं में ब्रिटेन की औद्योगिक क्रांति की उन्नति में योगदान दिया। यद्यपि भारत को स्वयं विऔद्योगीकरण तथा आर्थिक दरिद्रता के चरणों से गुज़रना पड़ा।
गांधी जी के अहिंसात्मक आंदोलन की तपिश ने न केवल सर्वोच्च सत्ता को वार्ता की मेज़ पर आने को बाध्य किया, अपितु जन-सामान्य के बीच जुझारूपन की भावना को भी तीक्ष्ण किया। टिप्पणी कीजिये।
उत्तर :
उत्तर की रूपरेखा
प्रभावी भूमिका में स्वाधीनता आंदोलन में गांधी जी की अहिंसात्मक तकनीक को संक्षेप में लिखें।
तार्किक एवं संतुलित विषय-वस्तु में अहिंसात्मक आंदोलन का जनता तथा शासन के ऊपर प्रभाव को स्पष्ट करते हुए गोलमेज सम्मेलन की पृष्ठभूमि की चर्चा करें।
प्रश्नानुसार संक्षिप्त और सारगर्भित निष्कर्ष लिखें।
भारतीय स्वतंत्रता संग्राम का इतिहास काफी पुराना है, परंतु जिस महानायक ने राष्ट्रीय आंदोलन की दिशा को नया मोड़ दिया वह थे महात्मा गांधी। वे केवल एक राजनीतिक संघर्ष के पथप्रदर्शक नहीं थे, बल्कि उन्होंने हिंसा के युग में अहिंसा जैसे अद्वितीय नैतिक बल एवं नई कार्य-तकनीक का अधिरोपण किया। उस दौर में जब सभी राष्ट्रीय आंदोलनों में हिंसा का समावेश था तब उनका स्वाधीनता संघर्ष पूरी तरह अहिंसात्मक था। वे व्यावहारिक राजनीति में आदर्शवाद लेकर आए तथा इसकी वैधता का सफलतापूर्वक प्रदर्शन किया।
गांधी जी के आगमन के पूर्व भारत का स्वतंत्रता संग्राम चाहे कॉन्ग्रेस हो या क्रांतिकारी, समाज के निश्चित वर्गों तक ही सीमित था। गांधी जी ने सर्वप्रथम पूरे भारत की यात्रा की एवं विभिन्न वर्गों की समस्याओं को जाना। उन्होंने चंपारण एवं खेड़ा सत्याग्रह के द्वारा किसानों एवं मज़दूरों की समस्याओं को उठाया।
असहयोग एवं सविनय अवज्ञा आंदोलन के द्वारा उन्होंने स्वतंत्रता आंदोलन के जनाधार को बढ़ाया जिसमें किसान, मज़दूर, महिलाएँ, छात्र तथा अल्पसंख्यक सभी शामिल हुए। लोगों में स्वतंत्रता की भावना का विकास हुआ तथा जनसामान्य में राजनीतिक शिक्षा का प्रसार हुआ। उनके रचनात्मक कार्यों, जैसे- शराबबंदी, शिक्षा का भारतीयकरण, खादी को प्रोत्साहन, अस्पृश्यता उन्मूलन के लिये अभियान तथा हिन्दू-मुस्लिम एकता के लिये कार्य करने के कारण उनकी छवि अंग्रेज़ों के साथ-साथ सामाजिक बुराइयों से भी लड़ने वाले नेता की बनी। 
गांधी जी का अहिंसावादी दर्शन इस मत पर आधारित था कि आंदोलन के हिंसक चरित्र में सरकार बल प्रयोग कर जनता के प्रतिरोध एवं आत्मबल को भयानक दमन से शांत कर देती है जो भावी आंदोलन के लिये अनुचित होगा। अतः उन्होंने संघर्ष-विराम-संघर्ष की रणनीति के तहत समझौतावादी दृष्टिकोण अपनाते हुए एक ओर जनता की बलिदानी भावना को बनाए रखा तो वहीं, दूसरी ओर सरकार को वार्ता के लिये भी बाध्य किया। 
जब आंदोलन अहिंसक हो और इसे व्यापक जनसमर्थन प्राप्त हो तो, सरकार के समक्ष बातचीत से समस्या सुलझाने के अलावा कोई और विकल्प नहीं रह जाता है। अतः सविनय अवज्ञा आंदोलन के दौरान स्वयं वायसराय लॉर्ड इरविन ने गांधी जी से बात की जिसके फलस्वरूप गांधी जी द्वितीय गोलमेज सम्मेलन में भाग लेने लंदन गए। 
अतः यह कहा जा सकता है कि राष्ट्रीय आंदोलन के अहिंसात्मक स्वरूप ने जनमानस की भागीदारी को प्रेरित किया। लोगों में सहनशीलता एवं अधिकारों की मांग के प्रति जुझारूपन आया। नेहरू ने सत्य ही कहा है कि गांधी जी भारत की भूमि पर एक तूफान की तरह आए थे जिसने पूरे भारत को झकझोर दिया।
बंगाल के राष्ट्रवादी कलाकार कला की एक ऐसी विधा की ओर उन्मुख हुए जिसने राष्ट्र के प्राचीन मिथकों एवं जनश्रुतियों के विभिन्न चित्रात्मक तत्त्वों को मिश्रित करके एक नवीन भारतीय शैली को जन्म दिया, जो पूर्वी दुनिया के आध्यात्मिक रंग में रंगी हुई थी।” उक्त कला के तत्त्वों के आधार पर कथन की विवेचना कीजिये।
उत्तर :
उत्तर की रूपरेखा
प्रभावी भूमिका में प्रश्नगत कथन को स्पष्ट करें।
तार्किक एवं संतुलित विषय-वस्तु में भारतीय चित्रकला की बंगाल शैली के उदय के वर्णन के साथ पाश्चात्य शैली से इसकी भिन्नता दर्शाते हुए इसके प्रभाव तथा प्रमुख कलाकारों की चर्चा करें।
प्रश्नानुसार संक्षिप्त और सारगर्भित निष्कर्ष लिखें।
भारतीय राष्ट्रवाद केवल स्वतंत्रता आंदोलन तक सीमित नहीं था, बल्कि इसके विस्तृत फलक में कला एवं साहित्य जैसे क्षेत्र भी शामिल थे। औपनिवेशिक काल में भारतीय चित्रकला के ऊपर पाश्चात्य प्रभाव अधिक दृष्टिगोचर होने लगा था। भारतीय प्रसंगों को चित्रित करने के लिये संयोजन, परिप्रेक्ष्य तथा यथार्थवाद की पाश्चात्य अवधारणा का इस्तेमाल किया जा रहा था।
इसके प्रतिक्रिया स्वरूप एक ब्रिटिश शिक्षक एर्नेस्ट हैवेल ने मुगल चित्रकला का अनुकरण किया, जिसका अवनींद्रनाथ टैगोर ने समर्थन किया, इसी कला को बंगाल/कलकत्ता शैली के नाम से जाना गया। इसके मुख्य तत्त्व निम्नलिखित हैं:
यह शैली अजंता, मुगल, यूरोपीय प्रकृतिवाद तथा जापानी वाश तकनीक का सम्मिश्रण थी।
इसमें आबरंगों (water colours) का प्रयोग किया गया।
विषय-वस्तु के रूप में भारतीय धर्मों, पौराणिक कथाओं का चित्रण।
काल्पनिकता और विचित्रता का समावेश।
राष्ट्रवाद से प्रभावित।
चित्रकला की यह शैली स्वदेशी आंदोलन के समय अधिक लोकप्रिय हुई। अवनींद्रनाथ टैगोर द्वारा निर्मित भारत माता की चतुर्भुज तस्वीर इस शैली का उत्कृष्ट उदाहरण है। गुरुदेव रवीन्द्रनाथ टैगोर इस शैली के मुख्य संरक्षक थे, उन्होंने विश्व भारती विश्वविद्यालय के माध्यम से इसे प्रोत्साहित किया। अवनींद्रनाथ टैगोर, गजेन्द्रनाथ टैगोर, जैमिनी राय, मुकुल डे तथा नंदलाल इस शैली से जुड़े महत्त्वपूर्ण चित्रकार थे।
निष्कर्षतः उक्त कला शैली ने कला की विभिन्न धाराओं को समाहित कर एक नवीन विधा को प्रस्तुत किया।
नदी घाटी की विकास प्रक्रिया का सविस्तार वर्णन करें।
उत्तर :
उत्तर की रूपरेखा
प्रभावी भूमिका में घाटी का संक्षिप्त परिचय लिखें।
तार्किक एवं संतुलित विषय-वस्तु में नदी घाटी की विकास प्रक्रिया का सविस्तार वर्णन करें ।
प्रश्नानुसार संक्षिप्त और सारगर्भित निष्कर्ष लिखें।
घाटी एक रेखीय अवनमन (गर्त) होता है जो झील, सागर अथवा आतंरिक अवनमन की ओर ढालू होता जाता है। पृथ्वी के भूतल के अधिकांश भाग पर घाटियाँ मौजूद हैं जिन्हें अवनालिका (Gully), कर्षण (Draw), खड्ड (Ravine), दर्रा (Gulch), अवतल (Hollow), रन (Run), एरोयो (Arroyo), महाखड्ड (Gorge), गंभीर खड्ड (Canyon) आदि नामों से जाना जाता है। कुछ घाटियाँ बहते जल द्वारा काटी गई थीं तो कुछ पटल विरूपण की क्रिया द्वारा निर्मित हुई हैं। मृत घाटी, कैलिफोर्निया की महान घाटी, चिली और जॉर्डन की घाटी पटल विरूपणी घाटियाँ हैं। 
घाटी तीन सहयोगी प्रक्रियाओं द्वारा आकृति प्राप्त करती है- (i) घाटी का गहरा होना, (ii) घाटी का चौड़ा होना, (iii) घाटी का लंबा होना। नदी घाटी के विकास में उसका गहरा होना और चौड़ा होना कई प्रक्रमों द्वारा प्रभावित होता है जो कि निम्नलखित हैं : 
द्रव चालित क्रिया 
घाटी की तली पर अपघर्षण
धरातल का अपघर्षण और अपक्षय 
नदी घाटी के विकास का सामान्यतः निम्नलिखित दो शीर्षकों के अंतर्गत परीक्षण किया जा सकता है : 
अनुप्रस्थ परिच्छेदिका: नदी की चौड़ाई के आर-पार किनारे-से-किनारे तक परिच्छेद को अनुप्रस्थ परिच्छेदिका कहा जाता है। यह घाटी की ढाल प्रवणता, कगार अनुक्रम, आदि को प्रदर्शित करने का एक आरेखी ढंग है जो घाटी की चौड़ाई और विभिन्न गहराई के बारे में बताता है। प्रारंभिक अवस्था में नदी मुख्य रूप से घाटी का नीचे की ओर कटाव करती है, अर्थात् ऊर्ध्वाधर अपघर्षण अथवा अधोगामी कटान द्वारा नदी अपने तल को गहरा करती है। जहाँ घाटी को गहरा करने की प्रक्रिया तेज़ होती है वहाँ गॉर्ज या कैनियन का निर्माण होता है। नदी के दोनों किनारों की शैलों का अपक्षय द्वारा अवनालिका और सर्पण के रूप में टूटने से घाटी का चौड़ाई में विस्तार होने लगता है जिससे V आकार की घाटी का निर्माण होता है।  अनुलंब परिच्छेदिका: नदी के उद्गम से लेकर मुहाने तक के भाग को अनुलंब परिच्छेदिका कहा जाता है। जर्मन भाषा में इसे थालवेग कहते हैं। नदी के उद्गम के निकट नदी की अपरदन शक्ति अपेक्षाकृत कम होती है क्योंकि नदी में जल का आयतन और भार कम होता है। सामान्यतः उद्गम और मुहाने के मध्य अपरदन अधिक होता है। उद्गम और मुहाने के इस मध्य भाग के ऊपरी भाग में नदी तल में अनियमितता पाई जाती है, जिसके परिणामस्वरूप क्षिप्रिकाएँ (Repids), झाल (Catracts) और झरने बनते हैं। ये आकृतियाँ धरातल की अनियमितता के कारण या नदी तल में विभिन्न कठोरता वाली शैलों के विभेदी अपरदन के कारण बनती हैं। किंतु ये असमानताएँ अस्थायी होती हैं क्योंकि अपरदन क्रिया के बढ़ने से धरातल समतल हो जाता है। 
नदी के मध्य और निचले भाग में परिच्छेदिका निष्कोण हो जाती है अतः नदी धाराएँ विभाजित होकर तट-बंधों के बीच दोलायमान होती हैं जिस कारण निचले भाग में विसर्पण और गोखुर झीलों की बहुलता और गुंथी हुई धाराएँ पाई जाती हैं।
स्थलरूप संरचना, प्रक्रम तथा अवस्था का प्रतिफल होता है। स्पष्ट कीजिये।
उत्तर :
उत्तर की रूपरेखा
प्रभावी भूमिका में डेविस के भौगोलिक चक्र को संक्षेप में लिखें।
तार्किक एवं संतुलित विषय-वस्तु में स्थलरूप के विकास में संरचना, प्रक्रम और अवस्था के महत्त्व का वर्णन करें।
प्रश्नानुसार संक्षिप्त और सारगर्भित निष्कर्ष लिखें।
भूदृश्य के विकास और रूपांतरण से संबंधित ‘अपरदन का भौगोलिक चक्र’ विलियम मोरिस डेविस की एक संकल्पना है जिसमें उसने किसी स्थान की भू-आकृतियों के विकास में तीन कारकों को महत्त्वपूर्ण माना है। ये कारक हैं : (i) संरचना   (ii) प्रक्रम   (iii) समय या अवस्था। इन कारकों को डेविस का त्रिकूट कहा जाता है और एक वाक्य में व्यक्त किया गया है कि “स्थलरूप संरचना, प्रक्रम और अवस्था का प्रतिफल होता है।
संरचना 
अपरदन द्वारा किसी स्थलरूप के विकास में संरचना का महत्त्वपूर्ण स्थान है। डेविस ने यहाँ संरचना शब्द का प्रयोग विस्तृत अर्थों में किया है। इसमें केवल प्रादेशिक भूगर्भिक संरचना जैसे- वलन, भ्रंशन आदि ही सम्मिलित नहीं किये जाते बल्कि शैलों की प्रकृति, उनके भौतिक व रासायनिक गुण, घुलनशीलता एवं भेद्यता, संधियों की प्रकृति, संस्तरण और विदलन आदि भी सम्मिलित किये जाते हैं, जैसे- ठोस क्वार्टजाईट की अपेक्षा कोमल शैल सुगमता से अपरदित होता है।
प्रक्रम 
प्रक्रम शब्द में आंतरिक और बाह्य बलों की क्रियाएँ सम्मिलित की जाती हैं। अंतर्जात बलों के कारण ज्वालामुखीयता और पटल विरूपणीय क्रियाएँ होती हैं जो पृथ्वी के धरातल पर पर्वतों, पठारों, पहाड़ियों और तरंगित स्थलरूपों के निर्माण से असमानताएँ उत्पन्न करती हैं। दूसरी ओर, बहिर्जात बल जैसे- बहता जल, भूमिगत जल, हिमनद, पवन और समुद्री लहरें आदि हैं जो पृथ्वी के धरातल को समतल करते हैं। ये बल उत्थित भूमि का अपरदन करते हैं, अपरदित पदार्थ का परिवहन करते हैं और उन्हें अन्यत्र जमा करते हैं। भू-स्वरूपों के विकास में प्रक्रम का महत्त्वपूर्ण स्थान है। 
समय या अवस्था 
स्थलरूपों के विकास में डेविस ने तीन अवस्थाओं की पहचान की है, जिन्हें समय श्रेणी के अंतर्गत शामिल किया जाता है। ये अवस्थाएं हैं : (i) युवास्था  (ii) प्रौढ़ावस्था  (iii) जीर्णावस्था। जिस प्रकार प्रत्येक प्रक्रम विशिष्ट भूदृश्य का निर्माण करता है, उसी प्रकार अपरदन की प्रत्येक अवस्था भी विशिष्ट भू-स्वरूप को प्रदर्शित करती है, जिसकी सहायता से भूदृश्य के विकास की अवस्था की पहचान करना संभव है। विकास की अवस्था एवं भू-आकृति की विशेषता के बीच प्रत्यक्ष संबंध होता है। गार्ज़, V आकार की घाटी, प्रपात, क्षिप्रिकाएँ और तीव्र ढाल युवावस्था की विशेषताएँ हैं, जबकि विसर्प, गोखुर झील, तटबंध, बाढ़ मैदान आदि प्रौढ़ावस्था के लक्षण हैं, वहीं मोनाडनॉक, मंद ढाल और आकृतिविहीन मैदान जीर्णावस्था के परिचायक हैं।
डेविस के विचार से भू-आकृतियाँ जैव जीवन के विकास के समान विकसित होती हैं। अपरदन चक्र को उसके द्वारा भौगोलिक चक्र के रूप में परिभाषित किया गया है, जिसमें एक उत्थित भूखंड, भू-तक्षण (land sculpture) के प्रक्रमों द्वारा रूपांतरित होता है, जिसका समापन एक निम्न, आकृतिहीन मैदान या एक समप्राय मैदान के रूप में होता है। दूसरे शब्दों में, एक उच्च भूभाग पर उस समय तक अपरदन होता है जब तक कि वह समुद्र तल तक नीचे नहीं कर दिया जाता। यहाँ यह जोड़ा जाना आवश्यक है कि उच्चावच में भिन्नता, संरचना पटल विरूपणी (Diastrophic) इतिहास और जलवायु परिस्थितियों  के क्रमशः उल्लेखनीय परिणाम प्राप्त हो सकते हैं। अतः स्पष्ट है कि स्थलरूप संरचना, प्रक्रम और अवस्था का प्रतिफल होता है।
1934 में आंदोलन वापसी की घोषणा गांधी जी की राजनीतिक दूरदर्शिता की परिचायक थी। परीक्षण कीजिये।
उत्तर :
उत्तर की रूपरेखा
प्रभावी भूमिका में गांधी जी द्वारा आंदोलन शुरू किये जाने तथा वापस लिये जाने को संक्षेप में लिखें।
तार्किक एवं संतुलित विषय-वस्तु में आंदोलन वापसी की घोषणा की तात्कालिक परिस्थितियों पर चर्चा करते हुए गांधी जी के निर्णय की दूरदर्शिता का परीक्षण करें।
प्रश्नानुसार संक्षिप्त और सारगर्भित निष्कर्ष लिखें।
1932 में फिर से शुरू किये गए सविनय अवज्ञा आंदोलन को जब 1934 में गांधी जी ने वापस लेने की घोषणा की थी तो कॉन्ग्रेस के कई बड़े नेताओं में निराशा की भावना आ गई थी। कई लोगों ने तो गांधी जी की नेतृत्व क्षमता और राजनीतिक कुशलता पर भी सवाल उठा दिये थे।
वस्तुतः गांधी-इरविन समझौते की विफलता और द्वितीय गोलमेज़ सम्मेलन से निराश होकर लौटे गांधी जी ने कॉन्ग्रेस कार्यकारिणी के साथ विचार-विमर्श के बाद जनवरी 1932 में आंदोलन को फिर से शुरू करने का निर्णय किया। लेकिन ब्रिटिश सरकार द्वारा आंदोलन को कुचलने के बर्बरतापूर्ण प्रयासों के कारण गांधी जी ने मई 1934 में आंदोलन वापसी की घोषणा कर दी। यद्यपि गांधी जी को इसके लिये आलोचनाओं का शिकार होना पड़ा लेकिन आंदोलन की वापसी के लिये कुछ तात्कालिक परिस्थितियां उत्तरदायी थीं, जो कि निम्नलिखित हैं :
जनता अभी तक सत्याग्रह के उस संदेश को आत्मसात नहीं कर पाई थी, जिसके आधार पर इस आंदोलन की शुरुआत की गई थी। 
ब्रिटिश सरकार ने निर्ममतापूर्वक आंदोलन को दबाया जिसके लिये गरीब और असहाय जनता पर बेइंतहा ज़ुल्म किये गए।  
सरकार के दमनकारी रवैये ने जहाँ एक ओर आंदोलन को नेतृत्वहीनता और गतिहीनता प्रदान की, वहीं दूसरी ओर, आम जनता में भी निराशा की भावना घर करने लगी थी। 
जेल में राजनीतिक बंदियों और सत्याग्रहियों की संख्या घटने लगी थी और लोगों का उत्साह ठंडा पड़ने लगा था।
यह एक अप्रत्याशित परंतु अवश्यंभावी निर्णय था। नेहरू जैसे साहसी और सक्रिय व्यक्ति ने भी गांधी जी के इस निर्णय पर दुःख प्रकट किया। सुभाषचंद्र बोस और विठ्ठल भाई पटेल जैसे नेताओं ने तो गांधी जी को राजनीतिक रूप से असफल घोषित कर दिया था।
लेकिन हमें यह बात नहीं भूलनी चाहिये कि कोई भी आंदोलन निरंतर बहुत लंबे समय तक नहीं चल सकता। आंदोलन वापसी का मतलब पराजय या पराभव नहीं होता। गांधी जी ने खुद इस बारे में कहा था : “जनता को अभी और अनुभवों और प्रशिक्षण की ज़रूरत है।” आंदोलन वापसी का कितना असर पड़ा था इस बात का पता तब चला जब 1934 में राजनीतिक बंदी जेल से रिहा होकर आए और जनता ने उनका इतना बड़ा स्वागत किया कि जिसकी कल्पना भी नहीं की जा सकती थी। इसका दूसरा उदाहरण 1937 का चुनाव था जिसमें 11 प्रान्तों में से 6 प्रान्तों में कॉन्ग्रेस को बहुमत मिला था। गांधी जी के इस निर्णय का परोक्ष प्रभाव जनता को राष्ट्रीय एकता के सूत्र में पिरोने के रूप में दिखा जो उस समय के पृथक निर्वाचन और पंचाट के चलते आपसी मतभेदों में उलझी हुई थी। साथ ही, इसने देश को राजनीतिक नेतृत्व के अंतराल के प्रश्न पर भी सोचने को विवश किया जिसने आगे की राह प्रशस्त की। 
अतः स्पष्ट रूप से कहा जा सकता है कि समकालीन नेताओं में गांधी जी ही एक ऐसे नेता थे, जो सविनय अवज्ञा आंदोलन के चरित्र और उसके दूरगामी परिणाम को अच्छी तरह समझते थे।
रेटजेल द्वारा प्रतिपादित विचारधाराओं का संक्षेप में वर्णन कीजिये।
उत्तर :
उत्तर की रूपरेखा
प्रभावी भूमिका में रेटजेल के विषय में लिखें।
तार्किक एवं संतुलित विषय-वस्तु में विचारधाराओं का संक्षेप में वर्णन करें।
प्रश्नानुसार संक्षिप्त और सारगर्भित निष्कर्ष लिखें।
रेटजेल विश्व के प्रथम पूर्ण मानव भूगोलवेत्ता थे। उन्होंने मानव भूगोल को एक विज्ञान के रूप में संस्थापित किया और अपने नवीन विचारों से उसे पोषित किया। इस दिशा में उन्होंने निम्नलिखित विचारधाराओं का प्रतिपादन किया -
नियतिवाद या पर्यावरण नियतिवाद 
रेटजेल ने मानव और पर्यावरण के पारस्परिक संबंधों में पर्यावरण के प्रभावों को अधिक महत्त्वपूर्ण बताया था। उन्होंने अपने मानव भूगोल के प्रथम खंड में डार्विन के विकासवाद की पुष्टि की थी और यह मत व्यक्त किया था कि भौगोलिक पर्यावरण के अनुसार ही मानव समाजों का निर्माण होता है। इसीलिये रेटजेल को नियतिवाद का प्रतिपादक माना जाता है।
पार्थिव एकता का सिद्धांत 
पार्थिव एकता या अंतर्संबंधों के सिद्धांत में रेटजेल की पूर्ण आस्था थी। उन्होंने मानव भूगोल के विवेचन में पार्थिव एकता के सिद्धांत को ही प्रमुखता प्रदान की थी। वे संपूर्ण विश्व को उसके व्यक्तिगत तत्त्वों के रूप में नहीं, बल्कि सभी तत्त्वों की समष्टि के रूप में देखते थे। वे पार्थिव एकता के सिद्धांत को मानव भूगोल की आधारशिला मानते थे। इस सिद्धांत के अनुसार, प्रकृति के सभी तत्त्व परस्पर संबंधित होते हैं और कोई भी भूदृश्य इन तत्त्वों के मिले-जुले स्वरूप को प्रकट करता है। 
राज्य का जैविक सिद्धांत 
रेटजेल ने अपने राजनीतिक भूगोल नामक ग्रंथ में राज्य के जैविक सिद्धांत का समर्थन किया है। उन्होंने राज्य को एक जैविक इकाई माना है। उनके मतानुसार, अन्य जैविक इकाइयों की भाँति राज्य के लिये भी आवश्यक है कि वह सतत् प्रगतिशील बना रहे। क्योंकि ठहराव प्रकृति के नियमों के विपरीत और मृत्यु का पर्याय है। अन्य जैविक इकाइयों की भाँति स्वायत्त राजनीतिक इकाइयाँ भी आत्मरक्षा के लिये निरंतर संघर्षरत रहती हैं। 
सांस्कृतिक भूदृश्य की संकल्पना 
रेटजेल प्रथम भूगोलवेत्ता थे जिन्होंने सांस्कृतिक भूदृश्य की संकल्पना को स्पष्ट वैचारिक आधार प्रदान किया। वे सांस्कृतिक भूदृश्य को ऐतिहासिक भूदृश्य कहते थे। उनके अनुसार, यदि सूक्ष्म दृष्टि से देखा जाए तो सांस्कृतिक भूदृश्य, क्षेत्र विशेष में मानव बसाव की ऐतिहासिक विकास प्रक्रिया का प्रतिफल है।
मानव भूगोल के विकास में रेटजेल का योगदान अविस्मरणीय है। सबसे पहले उन्होंने ही मानवीय पक्ष के भौगोलिक अध्ययन के लिये एंथ्रोपोज्योग्राफी शब्द का प्रयोग किया था। उन्होंने भूगोल के प्रादेशिक अध्ययन पर कम ध्यान दिया और क्रमबद्ध अध्ययन को रोचक बनाने में अपना पूर्ण योगदान प्रदान किया था।
ग्रामीण नगर उपांत क्षेत्र से आप क्या समझते हैं? इसके लक्षणों की स्पष्ट चर्चा कीजिये।
उत्तर :
उत्तर की रूपरेखा
प्रभावी भूमिका में ग्रामीण नगर उपांत क्षेत्र का परिचय दें।
तार्किक एवं संतुलित विषय-वस्तु में इसके लक्षणों की स्पष्ट चर्चा करें।
ग्रामीण नगर उपांत में दो तत्त्वों का संग्रह है, जिसमें से एक ग्रामीण उपांत तथा दूसरा नगरीय उपांत है। अतः ग्रामीण नगर उपांत अतिक्रमण का प्रतीक है, यह नगर के चारों ओर एक ऐसी मेखला का प्रतिनिधित्व करता है जो न तो पूर्णतया ग्रामीण है और न ही पूर्णतया नगरीय। इस मेखला में ग्रामीण एवं नगरीय दोनों प्रकार का वातावरण मिलता है।
विश्वभर में नगरीकरण की प्रक्रिया में वृद्धि होने से नगरों का आकार तेज़ी से बढ़ रहा है। वे अपने आस-पास की ग्रामीण भूमि पर फैलकर उसका अतिक्रमण कर रहे हैं। इससे नगरीय भूमि के उपयोग के साथ-साथ ग्रामीण भूमि के उपयोग में भी परिवर्तन होता है। नगरीय विस्तार की योजना तथा सामाजिक-आर्थिक ढाँचा ग्राम-नगर उपांत पर काफी हद तक निर्भर करते हैं। यह पेटी जहाँ एक ओर नगर के आकार में वृद्धि को दर्शाती है, वहीं दूसरी ओर, ग्रामीण कृषि भूमि के ह्रास को भी स्पष्ट करती है, इसके निम्नलिखित लक्षण हैं : 
ग्राम-नगर उपांत का विकास कुछ चयनित नगरीय क्रियाओं के नगर के मध्यवर्ती भाग से सीमांत क्षेत्र की ओर स्थानांतरण से होता है, अतः यह पेटी हवाई अड्डों, गोल्फ-मैदानों, घुड़दौड़-मैदानों, मल-जल उपचार प्लांटों, बड़े-बड़े गोदामों तथा फार्म-गृहों के लिये विख्यात होती है। इस पेटी में गहन कृषि की जाती है और कृषि योग्य भूमि को शीघ्र खराब होने वाली वस्तुओं के उत्पादन के लिये प्रयोग किया जाता है। सब्जियाँ, फल-फूल तथा दूध एवं दूध से निर्मित उत्पाद ऐसे ही पदार्थ हैं। मुख्य नगर में इन वस्तुओं की बड़ी मांग रहती है जिससे उत्पादक को काफी लाभ होता है। अतः इस पेटी में इन वस्तुओं के उत्पादन को विशेष प्रोत्साहन मिलता है। आवासीय एवं औद्योगिक भू-संपत्ति का अतिक्रमण होता है और भूमि का मूल्य सुदूर ग्रामीण क्षेत्र की अपेक्षा अधिक होता है। इस पट्टी में नगर का भौतिक विस्तार होता है।  गहन कृषि तथा भूमि का मूल्य अधिक होने से खेत छोटे आकार के होते हैं।  मुख्य नगर की अपेक्षा यहाँ पर सामाजिक एवं लोक उपयोग की सुविधाएँ कम होती हैं और यहाँ की जनता की आवश्यकता के अनुपात में अपर्याप्त होती हैं। भूमि उपयोग कृषि जैसी प्राथमिक क्रियाओं से उद्योग, परिवहन तथा व्यापार जैसी द्वितीयक एवं तृतीयक क्रियाओं में परिवर्तित होता है।  यहाँ पर मुख्यतः मध्यवर्गीय आय के लोग रहते हैं, जिनके लिये आवासीय कालोनियाँ बिल्डरों द्वारा विकसित की जाती हैं।  ग्राम-नगर उपांत को प्रायः हरित पट्टी अथवा हरित क्षेत्र पट्टी के नाम से जाना जाता है।  नगर के विस्तार की योजना के अंतर्गत विद्यालयों, महाविद्यालयों, अस्पतालों, श्मशान भूमियों के लिये भूमि का उचित आवंटन किया जाता है।  सामान्यतः मध्यवर्गीय गतिशील लोग इस पट्टी की ओर अधिक आकर्षित होते हैं।  इस पट्टी में रहने वाले अधिकांश लोग काम करने के लिये प्रातः नगर की ओर जाते हैं और शाम को अपने घर वापस लौट आते हैं। इस प्रकार मुख्य नगर और ग्राम-नगर उपांत के बीच एक प्रकार का अंतर्संबंध विकसित होता रहता है।  यह पट्टी प्रशासनिक समस्याओं से ग्रस्त होती है और समस्याओं को हल करने की ओर कोई विशेष ध्यान नहीं दिया जाता। प्रायः अपराधी नगर के प्रशासनिक क्षेत्र में अपराध करके इस क्षेत्र में आकर छुप जाते हैं।
भारत के भू-आकृतिक विभाजन का संक्षेप में वर्णन करें।
उत्तर :
उत्तर की रूपरेखा
प्रभावी भूमिका में भारत के भू-आकृतिक विभाजन का परिचय दें।
तार्किक एवं संतुलित विषय-वस्तु में विभाजन का तथ्यपरक वर्णन प्रस्तुत करें।
भारत में पर्वत, पठार, मैदान, मरुस्थल, तटीय मैदान द्वीप समूह के रूप में अनेक धरातलीय विषमताएँ पाई जाती हैं। इन्हीं विषमताओं के आधार पर भारत को निम्नलिखित भू–आकृतिक खंडों में  विभाजित किया गया है :
उत्तर तथा पूर्वी पर्वतमाला
यह पर्वत श्रृंखला उत्तर-पश्चिम में जम्मू-कश्मीर से लेकर पूर्व में अरुणाचल प्रदेश में नामचा बरवा तक विस्तृत है। इसे चार भागों- ट्रांस हिमालय, वृहत हिमालय, लघु या मध्य हिमालय और शिवालिक में बाँटा गया है। 
उत्तरी भारत का मैदान
यह मैदान सिंधु एवं गंगा-ब्रह्मपुत्र नदियों के जलोढ़ अवसादों से निर्मित है। इसका विस्तार 3000 किलोमीटर से भी अधिक है और लगभग 150 से 300 किलोमीटर तक फैला है। इस मैदान को भी धरातलीय विशेषताओं के आधार पर चार भागों में विभाजित किया गया है।
भाबर तराई बांगर खादर
प्रायद्वीपीय पठार
प्राचीन गोंडवाना भूमि का यह हिस्सा त्रिभुजाकार आकृति में फैला है। उत्तर एवं दक्षिण में फैला यह क्षेत्र कई हिस्सों में विभाजित है। बघेलखंड, बुंदेलखंड, रायलसीमा, राजमहल, अरावली आदि इसी प्रायद्वीपीय क्षेत्र के हिस्से हैं।
भारतीय मरुस्थल
इसका विस्तार भारत के पश्चिमोत्तर में राजस्थान एवं गुजरात में है। यह एक शुष्क क्षेत्र है जो भारत और पाकिस्तान की प्राकृतिक सीमा बनाता है।
तटीय मैदान
ये मैदान भारत के पूर्वी एवं पश्चिमी तट के सामानांतर विस्तृत हैं। पूर्वी तटीय मैदान के संपूर्ण क्षेत्र को उत्कल तट, उत्तरी सरकार और कोरोमंडल में वर्गीकृत किया जाता है। पश्चिमी तटीय मैदान गुजरात से लेकर कन्याकुमारी तक कोंकण, कन्नड़ और मालाबार तट के नाम से विस्तृत है।
द्वीप समूह
भारत का पूर्वी समुद्री भाग बंगाल की खाड़ी में अंडमान निकोबार द्वीप समूह है। अरब सागर में उपस्थित लक्षद्वीप समूह मूंगा से निर्मित द्वीप है।